b'\n_START_ARTICLE_\nNuori ty\xc3\xb6ntekij\xc3\xa4\n_START_SECTION_\nNuorille sopivat kevyet ty\xc3\xb6t\n_START_PARAGRAPH_\nNuori, jo kalenterivuoden aikana 14 vuotta t\xc3\xa4ytt\xc3\xa4v\xc3\xa4kin voi tehd\xc3\xa4 sellaista kevytt\xc3\xa4 ty\xc3\xb6t\xc3\xa4, joka ei vahingoita h\xc3\xa4nen terveytt\xc3\xa4\xc3\xa4n tai kehityst\xc3\xa4\xc3\xa4n eik\xc3\xa4 haittaa h\xc3\xa4nen koulunk\xc3\xa4ynti\xc3\xa4\xc3\xa4n. T\xc3\xa4llaisia t\xc3\xb6it\xc3\xa4 ovat mm. myyntity\xc3\xb6 ja avustavat ty\xc3\xb6t kaupoissa, toimistoissa ja ravitsemisliikkeiss\xc3\xa4 sek\xc3\xa4 puutarha- ja maataloust\xc3\xb6iss\xc3\xa4. Kevyet ty\xc3\xb6t teollisuudessa ja varastoissa sek\xc3\xa4 kevyet siivousty\xc3\xb6t ovat sallittuja sill\xc3\xa4 edellytyksell\xc3\xa4, ett\xc3\xa4 ty\xc3\xb6ss\xc3\xa4 ei k\xc3\xa4sitell\xc3\xa4 vaarallisia aineita tai v\xc3\xa4lineit\xc3\xa4._NEWLINE_Vaarallisien t\xc3\xb6iden esimerkkiluettelo sis\xc3\xa4ltyy sosiaali- ja terveysministeri\xc3\xb6n m\xc3\xa4\xc3\xa4r\xc3\xa4ajoin antamaan asetukseen. Ty\xc3\xb6n vaarallisuus liittyy yleens\xc3\xa4 koneiden mekaanisiin vaaroihin, kemiallisiin vaaroihin, meluun tms. fysikaalisiin vaaroihin, s\xc3\xa4hk\xc3\xb6isiin vaaroihin, biologisiin vaaroihin, ruumiilliseen rasitukseen tai sortumisuhkaan tms. erityisvaaraan._NEWLINE_Kielletyt ty\xc3\xb6t luetellaan asetuksessa nuoren ty\xc3\xb6ntekij\xc3\xa4n suojelusta. Paitsi edell\xc3\xa4 mainitun kaltaisiin fyysisiin vaaroihin, kielto perustuu usein ty\xc3\xb6n henkiseen kuormittavuuteen, josta esimerkkin\xc3\xa4 on psykiatristen potilaiden hoito. _NEWLINE_Opiskeluun liittyv\xc3\xa4st\xc3\xa4 ty\xc3\xb6st\xc3\xa4 s\xc3\xa4\xc3\xa4det\xc3\xa4\xc3\xa4n erikseen lakien eri pyk\xc3\xa4liss\xc3\xa4._NEWLINE_Ohessa on otteita edell\xc3\xa4 mainituista s\xc3\xa4\xc3\xa4d\xc3\xb6ksist\xc3\xa4\n_START_SECTION_\nLaki nuorista ty\xc3\xb6ntekij\xc3\xb6ist\xc3\xa4 19.11.1993/998\n_START_PARAGRAPH_\nLakia sovelletaan ty\xc3\xb6h\xc3\xb6n, jota tekee alle 18-vuotias henkil\xc3\xb6 (nuori ty\xc3\xb6ntekij\xc3\xa4). _NEWLINE_Ty\xc3\xb6h\xc3\xb6n saadaan ottaa henkil\xc3\xb6, joka on t\xc3\xa4ytt\xc3\xa4nyt 15 vuotta ja joka on suorittanut oppivelvollisuutensa._NEWLINE_Lis\xc3\xa4ksi saadaan 14 vuotta t\xc3\xa4ytt\xc3\xa4nyt tai saman kalenterivuoden aikana sanotun i\xc3\xa4n t\xc3\xa4ytt\xc3\xa4v\xc3\xa4 henkil\xc3\xb6 ottaa kevyeen ty\xc3\xb6h\xc3\xb6n enint\xc3\xa4\xc3\xa4n puoleksi h\xc3\xa4nelle kulloinkin koulusta annettavasta loma-ajasta sek\xc3\xa4 kouluty\xc3\xb6n aikana tilap\xc3\xa4isesti tai muutoin kulloinkin kestoltaan lyhytaikaiseen ty\xc3\xb6suoritukseen_NEWLINE_Viisitoista vuotta t\xc3\xa4ytt\xc3\xa4nyt saa ty\xc3\xb6ntekij\xc3\xa4n\xc3\xa4 itse tehd\xc3\xa4 sek\xc3\xa4 irtisanoa ja purkaa ty\xc3\xb6sopimuksensa. Alle 15-vuotiaan puolesta ty\xc3\xb6sopimuksen voi tehd\xc3\xa4 huoltaja tai huoltajan antamalla luvalla nuori henkil\xc3\xb6 itse. _NEWLINE_Viisitoista vuotta t\xc3\xa4ytt\xc3\xa4neen henkil\xc3\xb6n s\xc3\xa4\xc3\xa4nn\xc3\xb6llinen ty\xc3\xb6aika saa olla enint\xc3\xa4\xc3\xa4n yht\xc3\xa4 pitk\xc3\xa4 kuin 18 vuotta t\xc3\xa4ytt\xc3\xa4neiden ty\xc3\xb6ntekij\xc3\xb6iden s\xc3\xa4\xc3\xa4nn\xc3\xb6llinen ty\xc3\xb6aika samassa ty\xc3\xb6ss\xc3\xa4. Viitt\xc3\xa4toista vuotta nuoremman henkil\xc3\xb6n ty\xc3\xb6aika saa koulujen loma-aikana olla enint\xc3\xa4\xc3\xa4n seitsem\xc3\xa4n tuntia vuorokaudessa ja 35 tuntia viikossa._NEWLINE_Viisitoista vuotta t\xc3\xa4ytt\xc3\xa4neen henkil\xc3\xb6n ty\xc3\xb6aika on sijoitettava kello 6:n ja 22:n v\xc3\xa4liseen aikaan. Viisitoista vuotta t\xc3\xa4ytt\xc3\xa4nyt ty\xc3\xb6ntekij\xc3\xa4, joka tekee julkisen viranomaisen hyv\xc3\xa4ksym\xc3\xa4\xc3\xa4 ja valvomaa ty\xc3\xb6t\xc3\xa4 ammattikoulutuksen saamiseksi, saa kaksivuoroty\xc3\xb6ss\xc3\xa4 kuitenkin olla enint\xc3\xa4\xc3\xa4n kello 24:\xc3\xa4\xc3\xa4n asti. Alle 15-vuotiaan ty\xc3\xb6aika on sijoitettava kello 8:n ja 20:n v\xc3\xa4liseen aikaan. Ty\xc3\xb6n j\xc3\xa4rjest\xc3\xa4misest\xc3\xa4 johtuvista painavista syist\xc3\xa4 alle 15-vuotiaan ty\xc3\xb6aika voidaan kuitenkin sijoittaa kello 6:n ja 20:n v\xc3\xa4liseen aikaan. Ty\xc3\xb6nantajan kodissa kotitalousty\xc3\xb6t\xc3\xa4 tekev\xc3\xa4n nuoren ty\xc3\xb6ntekij\xc3\xa4n ty\xc3\xb6aika voidaan kuitenkin sijoittaa ty\xc3\xb6ntekij\xc3\xa4n suostumuksella kello 23:een asti, milloin erityinen syy sit\xc3\xa4 vaatii._NEWLINE_Kun nuoren ty\xc3\xb6ntekij\xc3\xa4n ty\xc3\xb6aika vuorokaudessa on pidempi kuin nelj\xc3\xa4 tuntia 30 minuuttia, h\xc3\xa4nelle on annettava ty\xc3\xb6n aikana ainakin yksi v\xc3\xa4hint\xc3\xa4\xc3\xa4n 30 minuutin lepoaika, jonka aikana h\xc3\xa4n saa poistua ty\xc3\xb6paikalta. _NEWLINE_Ty\xc3\xb6nantajan on huolehdittava siit\xc3\xa4, ettei ty\xc3\xb6 ole nuoren ty\xc3\xb6ntekij\xc3\xa4n ruumiilliselle tai henkiselle kehitykselle vahingoksi ja ettei se vaadi suurempaa ponnistusta tai vastuuta kuin h\xc3\xa4nen ik\xc3\xa4\xc3\xa4ns\xc3\xa4 ja voimiinsa n\xc3\xa4hden on kohtuullista._NEWLINE_Sellaisiin t\xc3\xb6ihin, jotka voivat aiheuttaa erityisen tapaturmavaaran tai terveyshaitan tai jotka voivat 1 momentissa mainitulla tavalla olla nuorelle ty\xc3\xb6ntekij\xc3\xa4lle itselleen tai muille vahingoksi, saa k\xc3\xa4ytt\xc3\xa4\xc3\xa4 nuorta ty\xc3\xb6ntekij\xc3\xa4\xc3\xa4 vain asetuksessa s\xc3\xa4\xc3\xa4detyin edellytyksin.\n_START_SECTION_\nAsetus nuorten ty\xc3\xb6ntekij\xc3\xa4in suojelusta 27.6.1986/508\n_START_PARAGRAPH_\nT\xc3\xa4t\xc3\xa4 asetusta sovelletaan nuoren ty\xc3\xb6ntekij\xc3\xa4n eli alle 18-vuotiaan henkil\xc3\xb6n tekem\xc3\xa4\xc3\xa4n ty\xc3\xb6h\xc3\xb6n, johon sovelletaan ty\xc3\xb6turvallisuuslakia [(299/58)].'